
ZURI DAY

AV MED MASKEN

Miniserie: Familien Eddington


Luksus, lidenskap og løgner. Bli med inn i miniserien Familien Eddington og møt spillerne som bryter regler i et spill om hett begjær. Dette er del fire.

 

Zuri Day er en bestselgende forfatter, og bøkene hennes blir oversatt til over ti språk. Når hun ikke skriver eller reiser verden rundt, jobber hun i hagen. Siden hun bor i California, kan hun pleie den hobbyen året rundt. Der dyrker hun grønnsaker og lager mange veganske retter. Hun liker å se på YouTube og legger ut bilder på Instagram av katten sin, Namaste.


Hemmeligheter kan føre til løgner og falske alibier. At sannheten kommer for en dag, er prisen man må betale. Selv om kjærligheten iblant rettferdiggjør renkespillene.

«Lone Ranger eller Zorro?»

Jake Eddington reagerte fysisk på den berusende duften og den sensuelle kvinnestemmen. Jake elsket lyden av kvinnestemmer. Han var en kjenner av alt som hadde med kvinner å gjøre, spesielt stemmer. Det, sammen med naturlige rumper og bryster og vakre øyne – som hennes. De var brune med gullflekker og matchet tigerdrakten, som var komplett med ører, hale og en lang, gyllen manke.

Og en maske, selvfølgelig.

«Hva tror du?» Mens han stilte spørsmålet, prøvde han å identifisere det lille han kunne se av ansiktet bak masken som ikke viste stort mer enn lepper og øyne. Han hadde vokst opp i Point du Sable, det eksklusive nabolaget der mange av festdeltakerne bodde eller hadde vokst opp, og han hadde vært fast inventar på Chicagos elitescene. Han kjente med andre ord nesten alle. Men det han så av denne kvinnen, virket ikke kjent i det hele tatt.

«Definitivt Zorro,» konkluderte hun. «Du virker ikke som en type som tilbringer mye tid alene.»

Et par skritt var alt som skulle til for at Jake kunne invadere tigerdamens personlige rom. Det utnyttet han til fulle. «Og du er?»

«Det er en maskeradefest, så hvorfor spør du?»

«Fordi det kan anses som upassende å plassere et pirrende kyss på leppene til en fremmed.»

«Det kan også anses som feil av meg å gi en anonym person en ørefik.»

Frekk og freidig. Det liker jeg! Han bestemte seg også for at de deilige kyssene var verdt et slag, men lot være å fortelle henne det.

Jake plasserte to store, sterke hender over hjertet i spøkefullt såret stolthet. «Kom igjen nå. En av grunnene til at vi bruker masker på disse tilstelningene, er friheten til å gi etter for våre … kjødelige lyster. Hvis du hadde vært med før, ville du visst det, så dette må være første gang for deg.»

Det var et tydelig forsøk på å finne ut mer om henne. Hun bet ikke på agnet. For Jake gjorde det henne enda mer spennende. Han ville ikke akkurat kalle seg promiskuøs, men når han ikke var i et fast forhold, utnyttet han mulighetene som bød seg. Tidligere år hadde de årlige Halloween-festene blitt ganske ville. Mer enn én gang hadde han åpnet en av de ti soveromsdørene i herskapshuset og sett at det var opptatt. Den eneste grunnen til at det ikke hadde skjedd ham, var at han hadde lært seg å låse døren. Den siste tidens hendelser hadde lagt en viss demper på det tidligere så sorgløse sosiale livet, men han hadde vært på nok av de private festene til proffklienten sin til å vite at voksne mennesker fortsatt likte å gjøre det voksne mennesker likte å gjøre. Jake var forsiktig, men han levde ikke i sølibat. Han var heller ikke dum. Etter mindre enn ti minutter visste han at han snakket med en av de vakreste kvinnene i huset.

«Siden navnet ditt er forbudt, hva kan jeg vite om deg?» Øynene hans sveipet over kostymet hennes og la merke til brystene som så naturlige ut, den flate magen og den smale midjen. «Antrekket alene forteller meg at du er farlig. Eller i det minste at du er ute etter eventyr.»

«Kanskje.»

«Hvordan kan kanskje bli definitivt? Et par runder på dansegulvet? Dele en tallerken med deilige hors dʼoeuvres? Det er et fantastisk spillrom i tredje etasje. Hva liker du å spille?»

«Du stiller mange spørsmål.»

Hun hadde rett. Jake stilte mange spørsmål. Han oppførte seg slett ikke slik han pleide. I Jakes eksklusive verden var det ikke uvanlig at det var kvinner som jaktet på ham. Men det var heller ikke hver dag han snakket med en vakker tigerkvinne.

«Jeg antar at dette er første gang du er her. Jeg viser deg mer enn gjerne rundt.»

«Takk, men jeg er en stor jente som kan ta vare på meg selv.»

«Da dropper jeg høflighetsfrasene om hvor vakker du er og at jeg har ventet hele livet på at noen som deg skulle dukke opp, og går rett på sak. Det er ingenting jeg heller vil enn å skrelle av deg kostymet stripe for stripe og se om karamellen på innsiden smaker like søtt som den ser ut utenpå.»

«Å, så det er sånn det er?»

Uttrykket hennes var nøytralt og viste verken begjær eller forakt. Likevel sverget Jake på at temperaturen steg ti grader. «Det er akkurat sånn.»

Et sekund gikk. To. Fem.

«Ta det rolig, Zorro.»

Hvem var denne kvinnen? Den fandenivoldske holdningen hennes var forfriskende. Jake var ikke på utkikk etter et fast forhold. Han var imidlertid åpen for et engangsligg, hele helgen, hvis elskovsakten var god nok. Spesielt siden friheten hans etter denne helgen ville være begrenset. En god venn av ham, Lincoln Trotter, som ved siden av å være på vei til å bli en av de rikeste entreprenørene i Washington DC også jobbet som politisk konsulent for neste års valg, hadde bedt Jake om å være uoffisiell lokal eskorte for sin forlovede, Sasha McDowell. Sasha, fra den mektige og innflytelsesrike McDowell-familien i Washington DC, skulle til Chicago for å jobbe med gudmoren sin på et arrangement. Lincoln hadde betrodd vennen sin oppgaven med å holde de nysgjerrige alfaulvene i Chicago i sjakk. Det var en stor oppgave og ikke den typen ansvar han vanligvis ville påtatt seg, men Jake hadde motvillig gått med på det. Hvis dette var den siste helgen han hadde helt fri før nyttår, var det perfekt å tilbringe den med litt avslappet sex. Men det var alt. Ikke noe mer. Ingen forpliktelser. Tilfeldig dating var hans modus operandi. Bestevennen og de eldre søsknene hans hadde alle giftet seg. Men en tur til alteret lå ikke i hans nærmeste fremtid. Det var Jake sikker på.

Tigerdama snudde seg for å gå. Jake ville ikke at hun skulle gå. Akkurat da begynte en R&B-hit å spille.

«Hva med en dans?»

«Kanskje senere», sa hun henslengt over skulderen.

Han beundret den lekre baken hennes da hun gikk. Halen svingte sakte frem og tilbake.

«Hun er fin, ikke sant?»

Jake snudde seg og så Claude, en klassekamerat fra high school, iført parykk i Rick James-stil, mørke solbriller og outrerte rockeklær.

«Det kan du banne på. Hvem er det?»

«Det er det nesten alle menn her inne har prøvd å finne ut. Så langt er det ingen som kan plassere henne.»

«Det er sjelden man ser en fremmed her», sa Jake og fortsatte å se i den retningen hun hadde gått, men hun var blitt borte i mengden. «Spesielt i kveld.»

Claude nikket. Det var en av grunnene til at festdeltakerne følte seg komfortable med å slå seg løs, bli ville og gale og sette god oppdragelse og sosiale normer til side. Deltakerne følte seg trygge og visste at omdømmet deres var beskyttet. Bortsett fra en og annen profesjonell idrettsutøver, modell eller A-kjendis, var det vanligvis ikke tillatt med utenforstående på maskeradefesten. De fleste av deltakerne hadde kjent hverandre siden barndommen. Det var alltid en del av moroa å forsøke å skjule identiteten sin for dem som kjente den best, samtidig som man av og til delte uformell intimitet. Deltakerne, som sjelden var flere enn hundre og femti, var velstående, velutdannede og hadde gode sosiale kontakter, og de visste at det som skjedde i herskapshuset, aldri ville bli kjent utenfor den tette kretsen. På grunn av de strenge reglene for hvem som ble invitert, visste mennene likevel at hun var en som kjente noen.

«Jeg ser at du endelig har fått med deg reglene.» Claude nikket mot Jakes maske.

«Litt.»

Jake justerte den litt ubekvemme masken, en av grunnene til at han de siste par årene aldri hadde giddet å ta på seg en. Når han kom til disse festene tidligere, kom han som regel rett fra jobb. I kveld hadde han hatt et par timer til å slappe av før han dro dit. Han var fortsatt uformelt kledd uten dress, men den svarte masken hadde endret måten han beveget seg rundt i rommet på. Den hadde definitivt gjort ham dristigere når han snakket med tigeren, noe som fikk ham til å tro at maskene kanskje ikke var så ille likevel.

«Å være mystisk gjør det vel litt morsommere, selv om de fleste av oss fortsatt kan gjette oss frem til hverandres identitet.» Han så i retning av der fristerinnen hadde gått. «Bortsett fra et visst kattedyr. Hun er fortsatt en fremmed.»

«Hvis jeg får det som jeg vil, vil hun ikke være fremmed lenge.»

Claudes kommentar sved. En irrasjonell reaksjon, men ikke til å unngå. Det var noe ved kvinnen som gjorde at Jake følte seg tiltrukket av henne. Det var noe ved følelsene hans som virket intimt, nesten kjent, selv om det ikke ga noen mening.

«Hvor er maten?» spurte han for å avlede oppmerksomheten. «Samme opplegg?»

Claude ristet på hodet. «Maten er i andre etasje i kveld. Sannsynligvis for å ta hensyn til det nye spillet som står på kveldens program.»

Jake hevet et øyebryn. Han hadde gått på denne festen de siste fire årene og hadde ikke brydd seg om å lese invitasjonen lenger enn til dato og klokkeslett.

«Skattejakt ved midnatt.»

«Det er annerledes. Høres kult ut.» Jake gikk mot trappen. Idet han gikk opp til andre etasje, begynte en plan å ta form. Han skulle riktignok ut på jakt, men det skulle være en bestemt tiger, ikke tilfeldig plyndring, han skulle tenke på.

*

Sasha gikk så rolig og naturlig som de skjelvende beina og det hamrende hjertet tillot, og banet seg vei gjennom mylderet av festdeltakere. Hun krysset en elegant innredet stue med et tre meter høyt juletre, gikk gjennom en gang med samlerobjekter og inn på et av de fjorten badene i det prangende huset. Først da slapp hun ut pusten hun hadde holdt inne, og sank sammen på en pelskledd krakk i nærheten. Hun hadde bare vært på festen i ti minutter, og allerede hadde hun funnet målet sitt, mannen som skulle hjelpe henne med å gjennomføre en dristig og helt ukarakteristisk plan hun hadde kokt sammen bare noen dager tidligere.

Sasha ville oppleve hvordan det var å være fri. Inkognito. Hvordan det føltes å flytte til et sted der ingen visste hva hun het, eller hvem familien hennes var. Ingen kjente faren hennes. Ingen kjente til tyngden som hvilte på skuldrene til alle barn som bar McDowell-navnet. Etter å ha brutt en forlovelse i all hemmelighet måneden før hun forlot DC, ønsket Sasha også å leve ut en fantasi, å oppleve et uforpliktende seksuelt møte med en mann som hun var tiltrukket av bare på grunn av fysisk kjemi.

Det var ikke den typen intimitet hun hadde hatt siden hun ble sammen med Lincoln. Sexen med ham hadde vært middelmådig og forutsigbar. Lincolns krumspring på soverommet var like konservative som hans politiske overbevisning. Den ene gangen hun foreslo oralsex, ble han så forferdet at man skulle tro hun hadde bedt om lov til å bite av ham penisen. Doggy style var det frekkeste han kunne tenke seg. Hvordan ville det være å føle det samme som kvinnene i Harlequin-bøkene hun og vennene hennes leste på skolen? Å bli knullet til orgasme, etterlatt skjelvende og svak, delirisk av nytelse? Skjedde det virkelig bare i bøker og på film?

Sasha ville vite det, og hun følte at en fest som den hun nå var på, kanskje var en av de eneste måtene hun kunne finne ut av det på. Reign, søsteren til Lincolns gode venn Jake Eddington, hadde fortalt henne om denne festen i en telefonsamtale nylig. Hun hadde ledd konspiratorisk mens hun fortalte om noen av de sprellene som foregikk der. Så snart samtalen var over, la Sasha en plan og satte den i verk. Hun jobbet raskt, før fornuften tok over og hun ombestemte seg. Planen fungerte. Nå satt hun her skjelven og opphisset og fantaserte om hvordan hun skulle få Zorro til sengs.

Det var bare én potensiell landmine hun måtte passe seg for: Jake, mannen som utvilsomt ville være Lincolns øyne og ører under hele oppholdet på Point du Sable. Ikke det at hun ikke ønsket å treffe ham. Tvert imot, hvis hun fikk sitt høyeste ønske oppfylt, ville hun ha en seksuell eskapade med Reigns bror. Men å telle opp alle grunnene til at han var forbudt område, ville kreve alle fingrene og tærne hennes. Helt siden gudmoren inviterte henne til Chicago, hadde hun likevel tenkt på å komme nærmere Jake – en vanskelig oppgave med tanke på hans forhold til Lincoln, en oppgave som ble nesten umulig etter at hun fikk vite at mannen hun i hemmelighet begjærte, hadde blitt gjort til beskytteren hennes. Oppgaven hans var å holde alle potensielle friere unna. At de hadde slått opp i all hemmelighet, spilte ingen rolle.

Sasha visste hvorfor Lincoln hadde tatt nyheten så rolig. Det var fordi han trodde at denne gangen ville bli som de andre. At det ville gå en måned, kanskje to, og at hun ville ombestemme seg. Han tok feil. Det ville hun ikke. Så snart ferien var over, ville hun offentliggjøre det.

Ifølge Reign var det bare en liten sjanse for at Jake i det hele tatt ville være der. Festen skulle finne sted samme kveld som en fotballkamp for Bears, et lag med flere av Jakes kunder. «Hvis han dukker opp», hadde Reign sagt til henne, «kommer han ikke til å være maskert.»

«Hvorfor ikke?»

«Sannsynligvis fordi den kjepphøye broren min ikke vil dekke til det kjekke ansiktet sitt. Han pleier å kle seg ut som seg selv.»

Ved ankomst hadde Sasha tatt en rask runde i alle tre etasjene. Det var flere menn der som ikke var maskerte. Jake var ikke blant dem. Hans fravær, i hvert fall foreløpig, hadde vært en stor lettelse og gitt henne den friheten hun trengte for virkelig å kunne være denne nye, eventyrlystne versjonen av seg selv. Det var slik hun hadde kunnet gå bort til en fremmed og flørte skamløst uten å være redd for at noen skulle se på og rapportere henne til Lincoln. Eller brødrene hennes. Eller foreldrene.

Reign hadde forklart at det var viktig med forseggjorte kostymer for å skjule identiteten sin for de som kjente hverandre best. Det var en del av kveldens utfordring, å se hvem som kunne holde seg totalt inkognito lengst, selv om Reign hadde innrømmet at mange identiteter ble gjettet riktig før kvelden var over.

Det var en superprivat affære. Men det var lett å få tak i detaljene. Reign hadde mer enn gjerne fortalt den plutselig superinteresserte Sasha alt om det flotte herskapshuset, den detaljerte invitasjonen og den firesifrede koden som bare de inviterte kjente til. Hun var en god venn av familien og skulle ikke engang være i byen før på søndag. En plan begynte å klekkes ut nesten umiddelbart. En plan som ikke bare ville gi henne muligheten til å gjøre noe dristig og ukarakteristisk, men også til å legge av seg den svært offentlige og kontrollerte rollen hun som datter av en fremtredende og innflytelsesrik mann på Capitol Hill, alltid var bundet til.

Så langt tilbake hun kunne huske, hadde Sashas minste bevegelse blitt overvåket og livet hennes nøye planlagt. Klærne, skolegangen og til og med kjærlighetslivet hennes ble gransket og renset for enhver potensiell skandale. Til og med forloveden var blitt oppmuntret og godkjent av foreldrene, og derfor var bruddet fortsatt godt skjult en måned etter at forholdet var slutt. Eksen hadde bedt henne om å holde den nye utviklingen hemmelig. «Til du kommer tilbake fra Chicago», hadde han lagt til, utvilsomt i den tro at hun ville ombestemme seg, slik det hadde skjedd de andre gangene hun hadde forsøkt å gjøre slutt på noe som aldri hadde fungert for henne. Denne gangen var det annerledes. Hun var annerledes. Likevel gikk hun med på å vente med å fortelle nyheten, delvis fordi han hadde bedt henne om det, men mest fordi hun ikke gledet seg til å ødelegge julen for alle, eller de familiære konsekvensene avgjørelsen ville føre til.

Mindre enn en time etter at hun hadde avsluttet samtalen med med Reign, hadde Sasha endret reiseplanene, leid en bil og bestilt rom på et av Chicagos eksklusive hoteller. Deretter ringte hun gudmoren sin og sa at hun ikke trengte å bli hentet på flyplassen, men at hun ville bli med på den planlagte brunsjen på Eddington-eiendommen. Forloveden hennes, Lincoln, hadde ikke stilt spørsmål ved de endrede planene. Foreldrene hennes visste ikke om dem. De stolte på Lincoln og gikk ut fra at hun var sammen med ham kvelden før hun fløy til Chicago. For dem var hun fortsatt den sjenerte, beskyttede internatskoleeleven som fulgte alle regler, ikke den selvsikre, vågale kvinnen på tjuefire som en gang smuglet en kjæreste inn på den sveitsiske jenteskolen eller som, etter en utfordring, hadde reist gjennom Europa alene.

Planen hadde blitt gjennomført perfekt. Hun hadde ankommet byen, sjekket inn og skiftet på hotellet og blitt kjørt til det fine nabolaget der festen skulle holdes. Det var bare en anelse skummelt da hun tastet inn koden. Da døren åpnet seg til et mylder av mennesker, lyden av musikk og latter og lukten av fantastisk mat, følte Sasha seg hjemme. Hun hadde gjort seg kjent med omgivelsene og så fått øye på Zorro, alt en jente kan ønske seg i en fantasi, og en hel rekke sommerfugler hadde begynt å svirre igjen. Hun visste det med en gang. Han var den rette. Det var umulig at en mann som kunne få henne til å smelte i løpet av sekunder uten å røre henne, ikke var helt fantastisk i sengen.

Det var bare én ting som var mer skremmende enn å legge en latterlig plan. Å gjennomføre den.

Noen rykket i dørhåndtaket og rykket Sasha ut av tankene. «Et øyeblikk!»

Sasha reiste seg fra krakken, glattet på den midjelange, gylne parykken, trakk pusten dypt og åpnet døren. En fullstendig maskert svart panter sto utenfor.

«Beklager», mumlet hun og prøvde å gå forbi ham.

«Ro deg ned, din sexy kattunge. Hva sier du til at vi blir kjent med hverandre?»

Hun plasserte armene i superheltens populære positur. «Wakanda Forever!» svarte hun, før hun rygget unna.

«Hei, vent!»

Sasha skyndte seg bortover gangen og opp en trapp, der det som så ut til å være en velfylt bar var plassert i den andre enden av rommet. Det var færre mennesker her oppe og ingen tegn til Zorro. Hun trakk pusten dypt, senket farten og gikk bort for å hente et glass vin hos den vennlige bartenderen, før hun satte seg i en stol i nærheten. Stolen var delvis skjult av et av husets store juletrær, et perfekt utsiktspunkt for å observere folkemengden og planlegge neste trekk. I løpet av de neste tretti minuttene koste Sasha seg med å leke kikker, nippe til et nytt glass god årgangsvin og spise litt deilig fingermat. Reign hadde hatt rett når det gjaldt kostymene, som var like hemmelige som de var aparte. Mange parykker, solbriller og helmasker med superhelter, kjendis-lookalikes og filmkarakterer; de fleste identiteter var faktisk skjult. Siden han var kledd helt i svart sammen med en enkel maske, var Zorros kostyme et av de mest avslørende.

Hun hadde knapt tenkt ferdig på ham før det fristende målet hennes dukket opp på toppen av trappen. Han var ikke alene. Cardi B sto ved siden av ham. Eller kanskje det var en langhåret Rihanna. Uansett hvilken stjerne kvinnens kostyme var ment å kopiere, så hun vakker ut i den stramme paljettkjolen, de store solbrillene, den lange svarte parykken og de høye Louboutin-skoene. Hun klamret seg til armen hans og slukte tilsynelatende hvert eneste ord han sa. Sasha kjente et uberettiget stikk av sjalusi og ble lettet da kvinnen lo av noe Jake sa og klemte ham i armen før hun gikk bort til et bord fullt av mat.

Sasha visste at det var på tide å gjøre et trekk, la ham vite at hun var interessert før noen andre gjorde krav på ham.

Jake så opp og fikk øye på objektet for kveldens begjær. Hun kikket på mobiltelefonen sin og tekstet i vei, mens hun manøvrerte seg mellom gjestene som befant seg mellom dem. Hun var på vei mot trappen. Han kunne ikke la henne slippe unna.

Han stoppet henne med en forsiktig hånd.

Hun så opp. «Å, hei.»

«Koser du deg?»

«Det går bra.»

«Bare bra? Koser du deg ikke?»

Sasha smilte, en bevegelse som fikk de søte, små værhårene på halvmasken hennes til å vippe hit og dit. «Jeg har vært på bedre fester. Men dette herskapshuset er noe av det mest imponerende jeg har sett. Maten er utsøkt. Jeg antar at det eneste jeg trenger for å gjøre denne festen bedre, er å takke ja til dansen du tilbød.»

«Nå snakker vi.» Jake smilte fornøyd.

Han la en hånd på armen hennes og kjente et dytt i siden.

«Jake, ta denne.» Elaine holdt frem en tallerken fylt med delikatesser. «Jeg vet at du sa at du ikke var sulten, men disse innpakkede minipølsene med bourbon BBQ-sausdipp? Nam!»

«Unnskyld», hvisket Jake mens han slapp Sashas arm og strakte seg etter tallerkenen. Først da lot det til at den mangeårige vennen hans – med visse fordeler – la merke til den andre kvinnen.

«Unnskyld meg, kjære deg», sa Elaine, svingte med den midjelange parykken og anla en tullete spansk aksent. «Men dette er min mann!»

Jake var takknemlig for at tigerdamen klarte å smile.

«Ah, så du er Cardi B. Jeg lurte på om kostymet var hennes eller Rihannas.»

«Nå vet du det, Okurrr?»

Den melodiøse lyden av latter strømmet ut av kattens munn. Jake lo også. Elaines imitasjon av den berømte rapperen var midt i blinken.

Hun smilte til Elaine og blunket til Jake. «Ha det gøy.»

Før Jake rakk å svare eller stoppe henne, snudde hun seg og gikk opp i tredje etasje.

«Pokker, Elaine», sa han tydelig irritert. «Hvorfor gjorde du det?»

«Jeg spiller bare rollen.» Hun løftet solbrillene i Jackie O-stil og så på Jake. «Du er vel ikke sint på meg?»

For andre gang i kveld var Jake mer sur enn han ville innrømme, men han lot som ingenting. «Nei, det går bra.»

«Hvem er det egentlig?»

«Katten?» Han trakk på skuldrene. «Jeg vet ikke.»

«Sjelden at noen forblir et mysterium for meg, maske eller ikke. Men hun ser ikke kjent ut.»

«Du vet jo at arrangørene liker å gjøre litt ekstra ut av det av og til ved å invitere en kjendis eller noe sånt.»

Elaine stirret i den retningen Sasha hadde gått. «Tror du hun er berømt?»

«Kanskje det.» Jake spiste opp fingermaten og satte tallerkenen på et bord i nærheten. «Du har rett. Maten er virkelig god. Takk for at du kom med den. Jeg tror jeg går bort til baren og tar en drink for å skylle det ned.»

«Jeg blir med deg.»

Jake bannet innvendig. Det kom til å bli vanskeligere å riste av seg Elaine enn han hadde trodd. Han bestilte en øl. Elaine valgte en dirty martini. Etter et par slurker sa hun: «Hva sier du til at vi går til et privat sted der jeg kan spise opp maten og vi kan drikke opp drinkene våre, og så kanskje ha vår egen fest?»

«Det høres fristende ut», sa Jake, som ikke var fristet i det hele tatt. «Men i kveld skal jeg oppføre meg ordentlig.»

«Det er jeg ikke i tvil om, og derfor vil jeg ha deg for meg selv.»

Jake lente seg frem og ga Elaine et kyss på kinnet. «Ikke i kveld, kjære. Men takk for forfriskningene. Hvis du vil ha meg unnskyldt, tror jeg at jeg går og mingler litt.»

Mens han mentalt ble dratt mot tredje etasje og tigerkvinnen, ruslet Jake ned trappen. Han traff på superhelter, film- og TV-karakterer, kjendiser fra A-listen og til og med en med glatt hår og gull-lamé-dress som danset som en James Brown på 60-tallet. Han snakket med noen få venner han kjente igjen før han gikk opp trappen til tredje etasje.

Det var roligere der, og den dempede belysningen bidro ytterligere til den rolige atmosfæren. Han så seg rundt og la merke til flere stengte dører. Han gikk i den retningen. I enden av gangen lå spillerommet, og der hørtes en mumlende samtale. Kanskje en kattekvinne? Hjertet hans slo raskere. En rask titt inn i rommet gjorde at håpet ble gjort til skamme. Det var flere som satt og småpratet. Noen få gjester spilte gammeldagse arkadespill, mens andre flørtet på barkrakker og fulgte med på et livlig parti shuffleboard. Jake gikk ut av rommet og gikk tilbake i samme retning som han kom. Han var nesten fremme ved trappeavsatsen da en dør gikk opp og et svakt psst hørtes i øret hans. Han snudde seg mot en dør som sto på gløtt og fikk et glimt av halen på en tigerdrakt. Det lille tegnet var all den oppmuntringen Jake trengte. Han gikk inn.

Han kjente duften av henne. Den ugjenkjennelige duften som hadde pirret ham hele kvelden, kilte igjen i nesen hans.

«Hva slags parfyme er det?»

«Er det det du vil gjøre? Snakke om parfyme?»

«Jeg vil se deg.»

«Nei! Ingen lys. Behold masken på. Ta av deg klærne.»

«Hva?» Kommandoen var ønsket, men uventet.

«Med mindre du vil ha sex fullt påkledd.»

Hennes direkte væremåte var som en adrenalinsprøyte. Blodet strømmet til penis. Etter å ha låst døren, åpnet han beltespennen. Da han hørte lyden av raslende stoff, så han for seg henne naken på sengen. Han nådde frem til sengen i det svake lyset fra månen som sivet inn gjennom en delvis åpen persienne. Han tok av seg skoene og kjente et par negler gli over ryggen. Han reiste seg, tok ut en kondom fra lommeboken før han tok av seg buksene og boksershortsene i en fei.

Nå hadde en annen duft sluttet seg til den krydrede blomsterduften. Lukten av henne. Et stønn bekreftet at hun hadde kommet ham i forkjøpet i nytelsesspillet, at hun bokstavelig talt hadde tatt saken i egne hender. Tanken var dritsexy og endret planene hans om å kle seg helt naken. I stedet rullet han rundt og kolliderte med et mykt, nakent lår. En hånd gled ned langs siden av ansiktet hans. Lukten var søt og berusende, med innslag av vanilje og kanel som fra en klissete bolle. Han kysset låret hennes. Slikket den bare huden. Da han strøk hånden oppover kroppen hennes, oppdaget han at drakten hennes var trukket opp til midjen. Hun hadde fortsatt på seg de lårhøye stilettstøvlene og masken.

Pokker!

Hun flyttet på seg til ansiktet hans var plassert over skrittet hennes. De vrikkende hoftene fortalte ham tydelig hva hun ville ha nå. Han kysset henne der, gjennom en stringtruse med blonder. Hun la en hånd på bakhodet hans for å oppmuntre til et dypere kyss. Han fulgte oppfordringen, brukte en finger til å fjerne blonder og lot tungen gli nedover de glatte foldene hennes. Han hørte den hviskende mjauingen fra en fornøyd partner som mumlet sin lykke mens han tungekysset de nedre leppene hennes og pirret perlen hennes.

«Så godt.» Hun fortsatte å vri seg – sakte, rytmisk – mot munnen hans. «Så godt. Så deilig. Ah, ah!»

Prestasjonen hans var god. Jake visste det. Mer enn én kvinne hadde sverget på at tungen hans hadde magiske krefter. Andre hadde advart om at den var et dødelig våpen. Han skilte kjønnsleppene hennes med fingrene og lot en lang finger gli inn i varmen hennes. Hoftene hennes løftet seg fra sengen. Beina hennes begynte å skjelve. Han fortsatte å slikke, suge, bite og kysse helt til hun mistet all kontroll. Han kjente hvordan hun vred seg, hørte det lette skriket som en pute hadde dempet. Nå var han så hard at det gjorde vondt. Han satte på kondomet mens fristerinnen stilte seg på alle fire. Han tok ærbødig tak rundt baken hennes og masserte den mens han kjørte lemmet sitt opp og ned i folden hennes.

Tankene virvlet rundt i hodet hans med et eneste spørsmål. Hvem var denne gudinnen? Sexen var ikke engang ferdig før han visste at han ville ha henne igjen. Han bøyde seg ned for å kysse smilehullene som blinket til ham fra månens myke skjær. Først da la han merke til en øyenstikkertatovering. Jake var en observant mann. Han likte tatoveringer og ville ha husket en så fargerik og uvanlig tatovering som den han nå slikket på. Men han hadde ikke tid til å prøve å finne ut av det nå. Etter å ha plassert seg ved åpningen hennes, gjorde han nettopp det i ett langt, dypt støt.

Hun vred seg tilbake mot ham, noe som fikk ham til å gå helt av hengslene. Ren ekstase. Inn, ut, raskere og raskere. Han lempet kroppen hennes ned på sengen og la seg over henne. Han kysset henne og holdt på å eksplodere. Leppene hennes. Så myke. Tungen hennes. Så forsiktig pirrende. Kroppen hennes. Så perfekt tilpasset hans. Han løftet beinet hennes og trengte dypt inn i henne. De kom inn i en langsom rytme, som om det ikke var første gang de to elsket. Han kunne ha fortsatt i en time eller en dag. Men det var like før han eksploderte. Det kjente hun også. Hun slo beina rundt ham og tok imot de kraftige støtene hans. Hun hveste og boret neglene inn i ryggen hans da hennes andre orgasme kolliderte med hans første. Etterpå la de seg på ryggen og fikk igjen pusten. Jake var vanligvis ikke så glad i å kose, men i kveld forsøkte han å trekke henne inntil seg. Hun nektet og reiste seg i stedet fra sengen.

«Jeg tar en rask dusj», sa hun til ham. «Vær så snill å være borte når jeg kommer ut.»

Han la seg på siden. «Hva heter du?»

«Det er bedre å bevare mysteriet.»

Jake syntes ikke det var bedre i det hele tatt.

«Du var helt utrolig», sa hun rett før hun gikk inn på toalettet. «Ta vare på deg selv, Zorro.»

Hun lukket døren. Han hørte at låsen klikket bak henne og at dusjen gikk i gang. Jake ble liggende og stirre ut i mørket, fullstendig forvirret og utslitt. På toppen av den allerede fulle timeplanen hans hadde han akkurat fått enda et oppdrag. Avdekke identiteten til denne sexy kattedamen. Uansett hvor hardt han måtte jobbe for det eller hvor lang tid det tok, skulle han løse dette mysteriet.

